《高楼》
宋代·范师孔

高楼高登天，美人美如玉。
美人坐高楼，更弹天上曲。
飞声落人间，谁不注耳目。
安知妾此心，长恐昼夜促。
莫羡高楼高，莫羡美女美。
楼头瞻明月，楼下看流水。
月明圆易缺，水流去如驶。
独爱山中兰，幽香抱枝死。

作者简介：宋建宁崇安人，字学可，一作学大。度宗咸淳三年恩荐，肄业武夷书院。三司辟充讲书，横经析理，义极精密。尤工于诗。宋亡，屏迹不出。卒年七十五。有《画饼稿》。